Morena Tangtang le yena o be a le gona moo. A ema a re: Tšeo ka moka ke maaka. Ke kgale ke phela, fela taba ya mohuta woo ga ya ka ya direga. Ke makatšwa ke Mmakgagane, mošemanyana wa maabane, ge a sa tšhabe go bolela taba ye bjalo. Diphoofolo le dinonyana ga di a ka tša rata go theeletša se se bolelwago ke Tangtang. Di rile ge di phatlalala, tša phetha ka gore di swanetše go ithuta sammantomatomane (go sepela ka matsogo) gore ge letšatši leo le fihla le hwetše ba kgona go robala ba išitše maoto godimo dihlogo di ile fase. Bothata bja bana bao ke go re ba be ba se na le malome, rangwane goba mmangwane. Tatagobona o be a na le dikgaetšedi tše pedi fela, yo mongwe a tšerwe, a dula GaMamabolo. Yena e be e le kgorulana ka mo gabo. A fapana le bomogolwagwe kudu, e le seroto, a na le lethabo le kwelobohloko. Leina la gagwe e be e le Mapelo mola mogolwagwe a tsebja ka la Maphefo. Mapelo o be a nyetšwe ga malomeagwe, ga Mogano.